OpenLLM-France/wikimedia huggingface dataset:
# Peter Abay

Peter Abay (Budapest, 13 de maig de 1962) és un tirador d'esgrima hongarès, ja retirat, especialista en sabre, que va competir durant les dècades de 1980 i 1990.
El 1992 va prendre part en els Jocs Olímpics d'Estiu de Barcelona, on va guanyar la medalla de plata en la prova del sabre per equips del programa d'esgrima.
En el seu palmarès també destaquen quatre medalles al Campionat del Món d'esgrima, dues d'or i dues de plata, entre les edicions de 1983 i 1993; una medalla d'or a les Universíades de 1987 i dues medalles, una d'or i una de plata al Campionat d'Europa d'esgrima de 1991. Guanyà vuit campionats nacionals de sabre per equips. El 1982 i 1991 fou escollit tirador d'esgrima hongarès de l'any.

## Referències

* 1 2 «Olympedia – Csaba Köves». [Consulta: 24 juliol 2024].
* ↑ Pyramid, A. W. E. «Magyar Olimpiai Bizottság» (en hongarès). [Consulta: 26 juliol 2024].
* ↑ Kozák, Péter. Ki kicsoda a magyar sportéletben: sportolók, edzők, sportvezetők, sportújságírók, sportorvosok, sportszakemberek. Szekszard: Babits, 1994, p. 18. ISBN 978-963-495-007-3.
# Sulpici Rufus

Sulpici Rufus (llatí: Sulpicius Rufus) va ser un magistrat romà que segurament només va ocupar magistratures menors. Formava part de la gens Sulpícia.
Va ser ludi procurator, que era la persona que tenia a càrrec seu l'organització dels jocs públics. Va participar en la cerimònia d'enllaç entre l'emperadriu Valèria Messal·lina i Gai Sili, i quan l'emperador Claudi ho va saber, va ordenar la seva execució.

## Referències

* ↑ Smith, William (ed.). Dictionary of Greek and Roman Biography and Mythology. Volum III. Londres: John Murray, 1876, p. 946.
# Hugo Campagnaro

Hugo Armando Campagnaro (nascut el 27 de juny de 1980) és un exfutbolista argentí que jugava com a defensa central.
# Awareness

Awareness és una pel·lícula de thriller de ciència-ficció i acció hispanoamericana del 2023 dirigida per Daniel Benmayor a partir d'un guió del mateix Benmayor, Iván Ledesma i Manuel Burque. És protagonitzada per Carlos Scholz al costat de María Pedraza, Pedro Alonso, Lela Loren i Óscar Jaenada. S'ha doblat i subitulat al català.

## Sinopsi

L'Ian, un adolescent amb el poder de fer il·lusions en la ment d'altres persones, es veu atrapat enmig d'un conflicte entre dos grups per haver exposat els seus poders, i ha d'escollir bàndol en la guerra.

## Repartiment

* Carlos Scholz com a Ian
* Pedro Alonso
* María Pedraza com a Esther
* Lela Loren com a Adriana
* Óscar Jaenada

## Producció

El guió va ser escrit per Daniel Benmayor juntament amb Iván Ledesma i Manuel Burque. La pel·lícula és una coproducció hispanoamericana de Federation Spain, Amazon Studios i Dbenma Content. Els llocs de rodatge inclouen Catalunya, Madrid i Castella i Lleó. La banda sonora de la pel·lícula va ser composta per Roque Baños.

## Estrena

Awareness es va presentar al 26è Festival de Cinema de Màlaga el 16 de març de 2023, projectada dins de la llista de pel·lícules no competitives Málaga Premiere. Amazon Prime Video va estrenar la pel·lícula l'11 d'octubre de 2023 amb doblatge i subtítols en català.

## Referències

* ↑ «Awareness». Goita què fan, ara!. [Consulta: 11 octubre 2023].
* 1 2 3 4 5 Pozo, José Carlos. «Tráiler de Awareness, la ambiciosa película española de Prime Video que llega este otoño». HobbyConsolas, 13-07-2023.
* 1 2 3 Prieto, Belén. «Así es 'Awareness', el nuevo 'Matrix' de Amazon, según su director y protagonistas: "Las ilusiones te harán creer"», 18-07-2023.
* 1 2 «Awareness, la nueva película de ciencia ficción española, se estrenará el 11 de octubre». Vanguardia, 14-07-2023.
* ↑ Picón, José Luis. «Ciencia ficción, poderes mentales y mucha acción, el cóctel de "Awareness"». La Vanguardia, 16-03-2023. Arxivat de l'original el 15 d’agost 2023. [Consulta: 11 d’octubre 2023].
* ↑ Pinto, Cristina. «Carlos Scholz: De actuar para su familia a protagonista de una superproducción». Diario Sur. Grupo Vocento, 17-03-2023.
* ↑ Picón, José Luis. «"Awareness": ciencia ficción y acción española sin complejos». La Opinión de Málaga. Prensa Ibérica, 17-03-2023.
# Opi Cares

Opi Cares (en llatí: Oppius Chares) va ser un gramàtic romà del segle i aC. Formava part de la gens Òpia, una antiga gens romana d'origen plebeu.
Va ensenyar a la Gàl·lia Togata cap al final de la república i va continuar la seva tasca fins a edat molt avançada quan ja havia perdut la vista i no es podia moure. Macrobi esmenta una obra amb el nom De Silvestrius Arboribus escrita per cert Opi, probablement aquest mateix personatge. Sext Pompeu Fest parla també d'aquest Opi en relació amb l'explicació de la paraula ordianarius.

## Referències

* ↑ Smith, William (editor). A Dictionary of Greek and Roman Biography and Mythology (en anglès), 1870.
# Sulpici Apol·linar

Sulpici Apol·linar (en llatí Sulpicius Apollinaris) va ser un gramàtic romà que va viure al segle i.
Era contemporani d'Aule Gel·li que el cita amb freqüència amb gran respecte. En una ocasió l'anomena vir praestanti literarum scientia i en una altra homo memoriae nostrae doctissimus. A l'Antologia llatina hi ha dos poemes d'un Sulpici de Cartago, que podria ser aquest mateix personatge.
Es creu que va ser aquest mateix Sulpici Apol·linar que va ser mestre de l'emperador Pertinax quan aquest era jove.

## Referències

* ↑ [https://quod.lib.umich.edu/m/moa/acl3129.0003.001/953?rgn=full+text;view=image;q1=SulpiciusSmith,+William+(ed.).+Dictionary+of+Greek+and+Roman+Biography+and+Mythology.+Volum III.++Boston:+Little,+Brown+&+Comp.,+1867,+p. 945. ]
# Fairplains

Fairplains és una concentració de població designada pel cens dels Estats Units a l'estat de Carolina del Nord. Segons el cens del 2000 tenia 2.051 habitants.

## Demografia

Segons el cens del 2000, Fairplains tenia 2.051 habitants, 886 habitatges i 608 famílies. La densitat de població era de 186,3 habitants per km².
Dels 886 habitatges en un 26,3% hi vivien nens de menys de 18 anys, en un 52,7% hi vivien parelles casades, en un 10,9% dones solteres, i en un 31,3% no eren unitats familiars. En el 27,4% dels habitatges hi vivien persones soles l'11,5% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,31 i el nombre mitjà de persones que vivien en cada família era de 2,8.
Per edats la població es repartia de la següent manera: un 20,1% tenia menys de 18 anys, un 8,3% entre 18 i 24, un 28,8% entre 25 i 44, un 25,5% de 45 a 60 i un 17,4% 65 anys o més.
L'edat mediana era de 40 anys. Per cada 100 dones de 18 o més anys hi havia 92,4 homes.
La renda mediana per habitatge era de 28.563 $ i la renda mediana per família de 31.466 $. Els homes tenien una renda mediana de 26.103 $ mentre que les dones 21.295 $. La renda per capita de la població era de 14.972 $. Entorn del 13,5% de les famílies i el 18,8% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Fairplains». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 9 agost 2010].
* ↑ «Geographic Comparison Table- Fairplains». American Fact Finder. Oficina del Cens dels Estats Units, 12-01-2010. Arxivat de l'original el 2010-08-20. [Consulta: 9 agost 2010].
# Casa Pujador

La Casa Pujador és una obra d'Olot (Garrotxa) protegida com a bé cultural d'interès local.

## Descripció

La façana està formada per dues parets. L'eix compositiu bascula pel costat de la torre de l'angle, de planta circular, que surt d'un gran boínder ubicat al primer pis. Als baixos hi ha comerços i sobre d'ells hi ha una sèrie d'arcs apuntats. Al primer pis hi ha una galeria amb columnes que sustenten arcs de mig punt rebaixats; als costats hi ha balcons amb petits arcs gòtics. Al tercer pis trobem finestres amb arcs de mig punt i la coberta és cònica. El principal material constructiu és la pedra.

## Història

La Plaça és configurada als segles XV i XVI. El que podem apreciar ara és el predomini de l'eclecticisme on sobresurten amb molta força la formulació gòtica i la modernista. L'edifici, a nivell urbanístic, constitueix un punt de referència important dins el context on està situat (al xamfrà de dos carrers i davant la placeta del Conill).

## Referències

* 1 2 «Casa Pujador». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 23 setembre 2016].
# Peter Alfred Gorer

Peter Alfred Gorer (Londres, 14 d'abril de 1907 - Londres, 11 de maig de 1961) FRS va ser un immunòleg britànic pioner en el camp de la immunologia del tasplantaments.
Es va educar a Charterhouse. Es graduà a Guy's Hospital, London el 1929 i estudià genètica amb J.B.S. Haldane a la University College, London. Des de 1933 a 1940 Gorer treballà al Lister Institute després tornà al Guy's Hospital per a treballar com patòleg.

## Recerca

Gorer va ser el co-descobridor dels antigens d'histocompatibilitat i l'elucidació de la regulació genètica. Junt amb George Snell, ajudà a descobrir el locus 2 o H-2 en els ratolins, el qual és anàleg a l'antigen leucòcit humà. Gorer també identificà l'antigen II i determinà el seu paper en el rebuig dels trasplantaments de teixits.

## Premis

* Escollit Fellow of the Royal Society el 1960.
* 1975 Cancer Research Institute William B. Coley Award

## Referències

* 1 2 Medawar, P. B. «Peter Alfred Gorer. 1907-1961». Biographical Memoirs of Fellows of the Royal Society, 7, 1961, pàg. 95–109. DOI: 10.1098/rsbm.1961.0008.
* ↑ The Oxford Dictionary of National Biography, 2004. DOI 10.1093/ref:odnb/33475.
* 1 2 Cruse, J.M.; R.E. Lewis. Illustrated Dictionary of Immunology. Londres: CRC Press, 2002, p. 259. ISBN 0-8493-1935-8.
* 1 2 Tauber, A.I.; S.H. Podolsky. The Generation of Diversity. Cambridge, MA: Harvard University Press, 2000, p. 32–33. ISBN 0-674-00182-6.
# Spice Networks

Spice Networks són un grup de canals per adults de pagament per visió llançat per primera vegada el març de 1994. Els serveis estan disponibles a través de cable, IPTV i satèl·lit, i disponible a més de 72 països, inclosos els Estats Units i fins a Nova Zelanda. Les xarxes emeten contingut per adults o pornografia. Originalment creat i propietat de Playboy Enterprises, Spice Networks, juntament amb el canal homònim Playboy TV i els drets d'explotació dels llocs web de Playboy (excepte el Playboy Cyber Club, que es va tancar més tard) es van vendre a Manwin (ara MindGeek) a finals de 2011. El domini Playboy.com fou tornat a comprar més tard a MindGeek, mentre que Spice Networks van canviar de nom amb els noms de les marques propietat de MindGeek.
A partir del 2018, Spice Networks operava quatre canals amb marques propietat de MindGeek: RKTV (abans ClubJenna i The Hot Network), Brazzers TV (abans Fresh! i Spice), BangU (abans SKiN TV, Shorteez & Spice 2) i Mofos (abans Spice Xcess i The Hot Zone).
Fora d'Amèrica del Nord, els canals de marca Spice Networks són operats per altres filials com Playboy Plus. Els canals que emeten fora dels EUA inclouen Adult Channel i Babes and Brazzers (Regne Unit i Irlanda), Brazzers TV Europe (la majoria dels països europeus, abans Private Spice), RKTV (Benelux, Europa Central i Oriental), Spice TV (Corea) i antigament una versió neozelandesa de Brazzers TV.

## Referències

* ↑ «Playboy CEO: Nudity Could Completely Vanish From the Brand», 2 December 2014. Arxivat de l'original el 17 May 2015. [Consulta: 14 juny 2015].

## Enllaços externs

* Playboy Enterprises Inc.: Corporate Overview archived 26 March 2006
* Brazzers TV Europe Program Guide
# Hylomys dorsalis

Hylomys dorsalis és una espècie de mamífer eulipotifle de la família dels erinacèids. És endèmic de l'illa de Borneo (Indonèsia), on viu a altituds d'entre 1.280 i 3.413 msnm. Ocupa diversos tipus de boscos montans. És un representant gros del gènere Hylomys, amb una llargada de cap a gropa de 135 mm i un pes de 61 g (valors mitjans). Descrit originalment com una subespècie del gimnur petit (H. suillus), el 2023 fou elevat a la categoria d'espècie.

## Referències

* 1 2 Hinckley et al., 2023, p. 24.
* ↑ Hinckley et al., 2023, p. 25 i 26.

## Bibliografia

* Hinckley, A.; Camacho-Sanchez, M.; Chua, M. A. H.; Ruedi, M.; Lunde, M.; Maldonado, J. E.; Omar, H.; Leonard, J. A.; Hawkins, M. T. R. «An integrative taxonomic revision of lesser gymnures (Eulipotyphla: Hylomys) reveals five new species and emerging patterns of local endemism in Tropical East Asia» (en anglès). Zoological Journal of the Linnean Society, zlad177, 2023. DOI: 10.1093/zoolinnean/zlad177.
# McLeansboro

McLeansboro és una població dels Estats Units a l'estat d'Illinois. Segons el cens del 2000 tenia 2.945 habitants.

## Demografia

Segons el cens del 2000, McLeansboro tenia 2.945 habitants, 1.265 habitatges, i 747 famílies. La densitat de població era de 496,5 habitants/km².
Dels 1.265 habitatges en un 26% hi vivien nens de menys de 18 anys, en un 44,6% hi vivien parelles casades, en un 11,1% dones solteres, i en un 40,9% no eren unitats familiars. En el 38,4% dels habitatges hi vivien persones soles el 23,9% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,19 i el nombre mitjà de persones que vivien en cada família era de 2,91.
Per edats la població es repartia de la següent manera: un 22,8% tenia menys de 18 anys, un 8,3% entre 18 i 24, un 22,7% entre 25 i 44, un 20,6% de 45 a 60 i un 25,7% 65 anys o més.
L'edat mediana era de 42 anys. Per cada 100 dones de 18 o més anys hi havia 74,4 homes.
La renda mediana per habitatge era de 22.183 $ i la renda mediana per família de 35.296 $. Els homes tenien una renda mediana de 35.114 $ mentre que les dones 18.125 $. La renda per capita de la població era de 15.354 $. Aproximadament l'11,9% de les famílies i el 19,7% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- McLeansboro». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 4 agost 2010].
* ↑ «Geographic Comparison Table- McLeansboro». American Fact Finder. Oficina del Cens dels Estats Units, 12-01-2010.
# Opi Estacià

Opi Estacià (en llatí: Oppius Statianus) va ser un militar romà del segle i aC. Formava part de la gens Òpia, una gens romana d'origen plebeu.
Va ser legat de Marc Antoni en la seva desgraciada campanya contra els parts l'any 36 aC. Quan Marc Antoni es va avançar per assetjar Fraata, va deixar a Opi amb dues legions i l'equipatge perquè el seguís al darrere, però Opi va ser sorprès per l'enemic i ell i els seus homes van ser aniquilats.

## Referències

* ↑ [https://quod.lib.umich.edu/m/moa/acl3129.0003.001/47?page=root;rgn=full+text;size=100;view=image;q1=OppiusSmith,+William+(ed.).+Dictionary+of+Greek+and+Roman+Biography+and+Mythology.+Volum III.++Boston:+L'ttle,+Brown+&+Comp.,+1867,+p. 39. ]
# Citrus limetta

Citrus limetta és una espècie de planta del gènere citrus. Es tracta d'una llimona dolça.

## Aspecte

És un arbre menut de fins a 8 m d'alt. Té les branques irregulars. Té moltes espines que poden créixer a qualsevol lloc i fer fins a 7,5 cm de llarg. Té fulles i folíols. Les flors són blanques de 2 a 3 cm d'ample. La pell del fruit és groga pàl·lida quan està madur. El suc és verdós i més dolç que no pas àcid.

## Distribució

És originària del sud i sud-oest d'Àsia i es cultiva a la regió mediterrània. S'ha introduït a altres llocs del món, Es propaga per llavors.

## Usos

Aquest fruit és comestible i conté oli essencial. Es fa servir com planta ornamental i com a peu per empeltar altres cítrics.

## Referències

* ↑ «Citrus limetta (PIER species info)». Arxivat de l'original el 2012-02-29. [Consulta: 25 setembre 2010].
* ↑ «Results of your search: Citrus limetta». Arxivat de l'original el 2015-09-24. [Consulta: 25 setembre 2010].
# Pau de Miró i Claveguera

Pau de Miró i Claveguera (Reus, 10 de juliol de 1695 - 26 de novembre de 1772) va ser un botiguer i comerciant català. Fou l'impulsor de l'ennobliment de la família Miró reusenca.
Fill de Josep Miró, paraire i també comerciant, i de Maria Claveguera, tenia molt bon cap per als negocis i va aconseguir reunir un patrimoni considerable. Es dedicà a l'arrendament de drets senyorials, principalment els del llinatge de Medinaceli, i obtingué una gran fortuna. Veient-se ric, va voler el reconeixement social que només donava el fet de pertànyer a l'estament privilegiat, i va iniciar un procediment per a aconseguir la noblesa. Va obtenir el grau de ciutadà honrat de Barcelona el juliol de 1755 i el de cavaller dos anys més tard, el 1757, amb escut d'armes propi. En la consecució de la noblesa per part de Pau Miró, hi van tenir importància els diners, les vinculacions familiars i les influències, però sobretot el fet d'haver estat partidari de Felip V, com ell mateix va manifestar el 30 de juny de 1752 davant del notari Alonso de Valdés, afirmant que havia contribuït "en els camps d'Altafulla i Torredembarra" a la victòria de les tropes filipistes contra les catalanes manades pel general Rafael de Nebot. El mateix 1752 era regidor a l'Ajuntament de Reus, i el 1762, regidor degà. El seu fill, Pau de Miró i March, incrementà la fortuna familiar.
Va ser l'iniciador de la construcció del Palau Miró, a la plaça de Prim de Reus, llavors plaça de les Monges on hi havia un convent de carmelites. El Palau, que va desaparèixer el 1973 a causa de l'especulació immobiliària, era un edifici amb façana de línies austeres que incorporava a la part del darrere una torre circular de l'antiga muralla medieval de la ciutat.
Les seves restes mortals van ser depositades en una tomba al presbiteri de l'església del Convent de les Carmelites Descalces, on ja reposaven les de la seva mare. El seu fill i hereu, Pau de Miró i March, va seguir amb els negocis i el comerç. Una filla, Francesca de Miró i March, es va casar amb Ramon de Nicolau i Ferrer, comerciant i cavaller.

## Referències

* ↑ «Arxiu en Línia de Arxiu Històric Arxidiocesà de Tarragona». [Consulta: 12 gener 2022].
* ↑ «Arxiu en Línia de Arxiu Històric Arxidiocesà de Tarragona». [Consulta: 12 gener 2022].
* 1 2 Anguera, Pere. Urbanisme i arquitectura de Reus. Reus: La Caixa, 1988, p. 106-113. ISBN 8440423306.
* 1 2 Rovira i Gómez, Salvador-J. La burgesia mercantil de Reus ennoblida durant el segle XVIII. Tarragona: Diputació de Tarragona, 1994, p. 52. ISBN 8487123678.
* ↑ «Arxiu en Línia de Arxiu Històric Arxidiocesà de Tarragona». [Consulta: 14 gener 2022].
# País d'Uz

Uz fou un districte de l'Àsia occidental del qual era originari el profeta Job. No es pot identificar però es pensa que podria estar entre Edom i Caldea. Els seus habitants podrien ser el poble que Claudi Ptolemeu esmenta com Ausitais o Aisitais, a l'oest de Babilònia. Al Gènesi el nom d'Uz es dona al fill d'Aram el que podria indicar que Uz era al nord de Mesopotàmia.
Viccionari
# Pieve di Ledro

Pieve di Ledro és una frazione geogràfica de 623 habitants del municipi de Ledro a la província de Trento, a l'extrem oriental de la Vall de Ledro. Era un poblat que, juntament amb els antics municipis de Tiarno di Sopra, Tiarno di Sotto, Bezzecca, Concei i Molina di Ledro formaven part de «l'agrupació de municipis» de la Vall de Ledro i que a partir de gener de 2010 conformen el nou municipi de Ledro.
# Pic de la Penya

El Pic de la Penya és una muntanya de 1.060,1 m alt del límit dels termes comunals de Castell de Vernet, de Saorra i de Vernet, tots tres de la comarca del Conflent, a la Catalunya del Nord.
És a la zona central-occidental del terme de Vernet, a prop i al sud-oest del poble d'aquest nom, a l'extrem sud-est del terme de Saorra i al nord-est del de Castell de Vernet. És al nord-est del Puig de la Falguerosa.

## Bibliografia

* Becat, Joan. «33 - Castell». A: Atles toponímic de Catalunya Nord. I. Aiguatèbia - Montner. Perpinyà: Terra Nostra, 2015 (Biblioteca de Catalunya Nord, XVIII). ISBN ISSN 1243-2032.
* Becat, Joan. «159 - Saorra i Torèn i 188 - Vernet». A: Atles toponímic de Catalunya Nord. II. Montoriol - el Voló. Perpinyà: Terra Nostra, 2015 (Biblioteca de Catalunya Nord, XVIII). ISBN ISSN 1243-2032.
* Ponsich, Pere; Lloret, Teresa; Gual, Raimon. «Castell de Vernet, Taurinyà, Vallmanya i Vernet». A: Vallespir, Conflent, Capcir, Baixa Cerdanya, Alta Cerdanya. Barcelona: Fundació Enciclopèdia Catalana, 1985 (Gran Geografia Comarcal de Catalunya, 15). ISBN 84-85194-60-8. .

## Referències

* ↑ El Pic de la Penya en els ortofotomapes de l'IGN
# Hylomantis granulosa

Hylomantis granulosa és una espècie de granota que es troba al Brasil.
Està amenaçada d'extinció per la pèrdua del seu hàbitat natural.

## Referències

* Carnaval, A.C. & Peixoto, O.L. 2004. Hylomantis granulosa. Llista Vermella d'Espècies Amenaçades de la UICN 2006. Consulta: 8 de gener de 2008.
# Horseshoe Bend

«Horseshoe Bend» té aquests significats:
* Horseshoe Bend (Arizona), meandre en forma de ferradura del riu Colorado situat a prop de la ciutat de Page, Arizona
* Horseshoe Bend (Idaho), població dels Estats Units a l'estat d'Idaho
* Batalla de Horseshoe Bend, enfrontament ocorregut al centre d'Alabama durant la Guerra de 1812
* Parc Militar Nacional de Horseshoe Bend, lloc d'una batalla ferotge del mateix nom al centre-est d'Alabama (Estats Units) administrat pel Servei de Parcs Nacionals
# Hyla eximia

Hyla eximia és una espècie de granota endèmica de Mèxic. Els seus hàbitats naturals inclouen boscs temperats, estatges montans secs, prades a gran altitud, rius, corrents intermitents d'aigua, pantans, marismes d'aigua dolça i corrents intermitents d'aigua.

## Referències

* Hammerson, G. & Canseco-Márquez, L. 2004. Hyla eximia. Llista Vermella d'Espècies Amenaçades de la UICN 2006. Consulta: 7 de gener de 2008.
# Höga Kusten

La Costa Alta (suec: Höga kusten) és una part de la costa sueca sobre el golf de Botnia, situada als municipis de Kramfors, Härnösand i Örnsköldsvik i destaca com l'"àrea tipus" per a la investigació de la isostàsia, en la qual la terra s'eleva amb el pes de les glaceres en fondre's fora d'ella. Aquest fenomen es va observar i estudiar allà per primera vegada; des de l'última edat de gel de la Terra ha augmentat 800 m, que representa l'inusual paisatge amb formacions d'alts penya-segats.
La UNESCO, mentre feu la inscripció de la zona en la llista del Patrimoni Mundial el 2000, va assenyalar que "la Costa Alta ofereix les oportunitats pendents per a la comprensió dels processos importants que formen la glacera, la terra de les zones elevades de la superfície de la Terra".

## Referències

* ↑ Centre, UNESCO World Heritage. «High Coast / Kvarken Archipelago» (en anglès). [Consulta: 28 gener 2021].
# Hörður Björgvin Magnússon

    En aquest nom islandès, el darrer nom és un patronímic, no pas un cognom. La manera de referir-se a aquesta persona és pel nom de pila.
Hörður Björgvin Magnússon (Reykjavík, l'11 de febrer de 1993) és un futbolista islandès que juga com a defensa amb el CSKA de Moscou del campionat rus.
# Herrlisheim

Herrlisheim (en alsacià Harelse) és un municipi francès, situat a la regió del Gran Est, al departament del Baix Rin. L'any 1999 tenia 4.198 habitants.
Forma part del cantó de Bischwiller, del districte de Haguenau-Wissembourg i de la Comunitat de comunes del Pays Rhénan.

## Demografia

Evolució demogràfica :
| 1962 | 1968 | 1975 | 1982 | 1990 | 1999 |
| 2.461 | 3.108 | 3.780 | 3.941 | 3.877 | 4.198 |

## Administració

Llista d'alcaldes :
| Període | Identitat | Partit | Qualitat |
| 2001- | Louis Becker | | |